Source: https://spravy.goodboog.com/prokurator-usp-podal-na-sud-navrh-na-predlzenie-vazby-aleny-zs-a-dalsich-troch-obvinenych-ziada-maximalne-povolenu-hranicu/
Timestamp: 2020-02-22 11:01:01+00:00

Document:
Prokurátor ÚŠP podal na súd návrh na predĺženie väzby Aleny Zs. a ďalších troch obvinených, žiada maximálne povolenú hranicu | | Správy, Novinky, Aktuality
Prokurátor ÚŠP podal na súd návrh na predĺženie väzby Aleny Zs. a ďalších troch obvinených, žiada maximálne povolenú hranicu
mar 19, 2019 | Z domova |
Bratislava 19. marca 2019 AKTUALIZOVANÉ (TASR/HSP/Foto: SITA-Jozef Habočík)
Prokurátor Úradu špeciálnej prokuratúry (ÚŠP) podal na Alenu Zs. a ďalšie tri osoby v kauze vraždy investigatívneho novinára Jána Kuciaka a jeho snúbenice Martiny Kušnírovej návrh na predĺženie väzby. Návrh bol doručený v utorok na Špecializovaný trestný súd v Pezinku (ŠTS) pracovisko Banská Bystrica. TASR o tom v utorok informovala hovorkyňa ÚŠP Jana Tökölyová
Alena Zs. (uprostred)
“Prokurátor ÚŠP v utorok doručil na Špecializovaný trestný súd v Banskej Bystrici návrh na predĺženie väzby na štyroch obvinených o maximálne povolenú hranicu, to je o sedem mesiacov,” spresnila ďalej hovorkyňa.
“Sudca pre prípravné konanie Špecializovaného trestného súdu pracovisko Banská Bystrica v utorok dostal návrh prokurátora ÚŠP Generálnej prokuratúry SR na predĺženie lehoty väzby do 27. novembra 2019 pre štyri obvinené osoby,” potvrdila v utorok pre TASR hovorkyňa ŠTS Katarína Kudjáková.
Kuciak bol investigatívny novinár v redakcii spravodajského webu Aktuality.sk. Dvoch mladých ľudí minulý rok koncom februára zavraždili v ich dome vo Veľkej Mači výstrelmi z pištole kalibru 9 milimetrov. Za jeho vraždu zaplatil objednávateľ minimálne 70.000 eur.
Najskôr boli obvinené štyri osoby – spomínaná Alena Zs., ktorá mala za objednávku Kuciakovej vraždy zaplatiť, Tomáš Sz., ktorý mal strieľať, Miroslav M., ktorý ho mal na miesto činu doviezť, a Zoltán A. ako sprostredkovateľ.
Všetci sú od jesene minulého roka vo väzbe. Alena Zs. ako prvá koncom minulého roka požiadala o prepustenie z väzby. To však sudca ŠTS pracovisko Banská Bystrica zamietol a voči rozhodnutiu sudcu nepodala obvinená sťažnosť, a teda o nej nemohol rozhodovať odvolací Najvyšší súd SR.
Najnovšie do skupiny obvinených z vraždy Kuciaka a Kušnírovej pribudol aj podnikateľ Marian K. Ten je doteraz väzobne stíhaný v kauze televíznych zmeniek, kde na neho bol minulý týždeň zo strany vyšetrovateľa podaný na dozorovú prokuratúru návrh na podanie obžaloby. Návrh bol podaný aj na spoluobvineného exministra hospodárstva a bývalého riaditeľa televízie Markíza Pavla R.
Obvinenie voči Marianovi K. vo veci vraždy Kuciaka a jeho snúbenice bolo vznesené 8. marca. Potvrdené to bolo na tlačovej konferencii ÚŠP vo štvrtok (14. 3.) v Pezinku. Dozorujúci prokurátor z ÚŠP zdôraznil, že uznesenie o vznesení obvinenia bolo vydané na základe objektívnych dôkazov, ktoré nie je možné špecifikovať, a nie na základe spoločenskej objednávky či mediálneho tlaku.
Marianovi K. bolo doručené v priebehu minulého štvrtka. Následne mali byť vykonané jeho výsluch, ale aj výsluchy ďalších osôb. Trestné stíhanie Mariana K. bude vykonávané spoločne v jednej trestnej veci spolu s doteraz známymi spomínanými štyrmi páchateľmi, ktorí sa na dvojnásobnej vražde mali podieľať.
Na otázku, prečo prišlo obvinenie Mariana K. až teraz, prokurátor minulý štvrtok odvetil, že nemali také penzum poznatkov, ako majú v súčasnosti.
“Úlohou prokurátora je vykonávať trestné stíhanie osôb, ak spáchajú trestný čin, ale pri vznesení obvinenia musí skúmať, či je dôvodné. Vyšetrovateľ ho vzniesol až potom, keď sme o tom boli všetci presvedčení,” poznamenal vtedy dozorujúci prokurátor.
Vyšetrovanie sa obvinením Mariana K. predĺži, keďže výpovede sa budú musieť zopakovať. Preto bol ešte 11. marca predložený návrh na predĺženie ich väzby maximálne o sedem mesiacov. Predpoklad, že sa na vražde zúčastnil niekto z Talianska, sa nepotvrdil. Spolupráca s Europolom, ktorý pomohol najmä s analýzou množstva zaistených dát, však pokračuje.
Voči pätici obvinených sa zatiaľ nepostupuje ako proti organizovanej skupine, zatiaľ je to skupina páchateľov. Či sa to zmení, bude predmetom ďalšieho vyšetrovania. Vyšetrovanie tzv. motákov, ktoré mal Marian K. z väzby posielať, sa vedie samostatne. Ale podieľajú sa na ňom aj ľudia z tímu Kuciak.
Vyšetrovaniu tejto vraždy bolo podľa prokurátorov venované enormné úsilie. Samotný spis má 38 zväzkov a viac ako 15.000 strán. Bolo vykonaných osem výsluchov obvinených, šesť výsluchov poškodených, vypočutých bolo 17 podozrivých, 225 svedkov, boli vykonané jedna konfrontácia, dve rekognície, dva vyšetrovacie pokusy, jedna previerka výpovede na mieste, 41 prehliadok tela, 34 prehliadok iných priestorov či pozemkov, 53 domových prehliadok či 12 obhliadok miest vrátane miesta činu.
Zaistených bolo 790 stôp, z toho 96 mobilov a tabletov, 108 USB kľúčov a pamäťových kariet, 13 harddiskov, 26 počítačov a notebookov, šesť áut a množstvo iných stôp.
Prokurátor z ÚŠP minulý štvrtok pripomenul, že k vražde Jána Kuciaka a Martiny Kušnírovej došlo 21. februára 2018 o 21. hodine. Vykonal ju jeden páchateľ, ďalší mu poskytol odvoz, tretí bol sprostredkovateľ a štvrtá si ju objednala.
O predĺžení väzby Aleny Zs. a spol. bude súd rozhodovať 1. apríla
V Berlíne zaútočili na autobus AfD, členom strany sa nič nestalo
SpäťJustiční zamestnanci odvolali štrajkovú pohotovosť
ĎalejOrbán sa v Bruseli zúčastní na zasadnutí EPP
Mierne zvýšenie daní prinesie do rozpočtu 350-tisíc eur v Ružomberku
Mladý tvorca 2019 v Nitre: Duálne vzdelávanie je potrebné. Prezentovali sa stredné odborné školy od Humenného až po Šahy
Takmer 5 tisíc starobných penzistov má dôchodok nad tisíc eur

References: súd 
 súd 
 súd 
 súd 
 súd 
 súd